Vindkraft og fugl kan kollidere, men det er ikke et stort problem. Hvilken påvirkning et vindkraftverk vil ha for fugl er stedsavhengig, og varierer fra vindkraftverk til vindkraftverk, men erfaringer fra våre vindkraftverk har ikke gitt betydelige fugletap som følge av kollisjoner med turbintårn eller -blad.
Moderne vindkraftverk med moderne turbiner kan gi mindre påvirkning på fugl enn tidligere. Generelt på grunn av:
Mer basiskunnskap om blant annet trekkfuglruter som kan bedre utforming av vindkraftverket.
Utvikling av stadig mer moderne styringssystemer (f.eks. artsgjenkjenning/kunstig intelligens som kan stoppe turbiner under fugletrekk / redusere generell kollisjonsrisiko),
Man får færre og høyere turbiner.
Vi har i løpet av 12 års drift av Lista Vindkraftverk funnet i gjennomsnitt ett tilfelle av drept fugl per år, men her kan det være mørketall. Lista Vindkraftverk er også med i en etterundersøkelse, hvor NVE er oppdragsgiver, for å forstå virkningen vindkraftverket har for rovfugltrekk. Denne studien inkluderer 10 dagers visuelle tellinger og kadaversøk om høsten i fem år, med start fra høsten 2022. Det ble ikke registrert noen kollisjonsdrepte rovfugler under kadaversøkene i Lista Vindkraftverk i 2022.